
Text rozhodnutia
Súd: Krajský súd Prešov Spisová značka: 3S/29/2014 Identifikačné číslo súdneho spisu: 8014200424 Dátum vydania rozhodnutia: 31. 03. 2014 Meno a priezvisko sudcu, VSÚ: JUDr. Ľuboslava Mruškovičová ECLI: ECLI:SK:KSPO:2014:8014200424.2 Uznesenie Krajský súd v Prešove v právnej veci žalobkyne E. T., bytom ul. F. X. č. XXX/X, O. I. G., proti žalovanému Okresnému úradu Vranov nad Topľou, katastrálny odbor, ul. Kalinčiakova č. 878, Vranov nad Topľou, o uloženie povinnosti takto r o z h o d o l : V r a c i a vec Okresnému súdu Vranov nad Topľou ako bezdôvodne predloženú. o d ô v o d n e n i e : Dňa 25.11.2013 bolo Okresnému súdu Vranov nad Topľou doručené podanie označené ako návrh, ktorým sa žalobkyňa domáha aby súd uložil žalovanému povinnosť zmeniť polohové určenie nehnuteľnosti- pozemku s parc. č. 1080/29 nachádzajúceho sa v katastrálnom území J., okres O. I. G. zapísaného na LV č. XXXX, ďalej povinnosť opraviť výmeru predmetnej nehnuteľnosti, a to výmeru 5195 m2 opraviť na výmeru 5275 m2 a zároveň zaplatiť trovy konania a trovy právneho zastúpenia. Alternatívne žiadala, aby súd uložil žalovanému povinnosť vykonať výmenu nehnuteľnosti- pozemku s parc. č. 1080/29 nachádzajúceho sa v katastrálnom území J., okres O. I. G. zapísaného na LV č. XXXX za nehnuteľnosť- pozemok nachádzajúci sa v katastrálnom území M. N. alebo v katastrálnom území N., oblasť X.- časť X., okres O. I. G. o výmere, ktorá zodpovedá pôvodnej výmere, t. j. 5272 m2. Okresný súd Vranov nad Topľou listom zo dňa 06.03.2014 postúpil vec podľa § 104a ods. 1 a 2 s poukazom na § 246 ods. 1 zákona č. 99/1963 Zb. Občianskeho súdneho poriadku (ďalej len „O.s.p.“) tunajšiemu súdu z dôvodu vecnej príslušnosti. Uvedený postup je však v rozpore s príslušnými ustanoveniami Občianskeho súdneho poriadku. Správne súdnictvo je upravené v piatej časti O.s.p. Podľa § 244 ods. 1 O.s.p. v správnom súdnictve preskúmavajú súdy na základe žalôb alebo opravných prostriedkov zákonnosť rozhodnutí a postupov orgánov verejnej správy. Podľa ods. 2 tohto ustanovenia v správnom súdnictve preskúmavajú súdy zákonnosť rozhodnutí a postupov orgánov štátnej správy, orgánov územnej samosprávy, ako aj orgánov záujmovej samosprávy a ďalších právnických osôb, ako aj fyzických osôb, pokiaľ im zákon zveruje rozhodovanie o právach a povinnostiach fyzických a právnických osôb v oblasti verejnej správy (ďalej len „rozhodnutie správneho orgánu"). Podľa ods. 3 tohto ustanovenia rozhodnutiami správnych orgánov sa rozumejú rozhodnutia vydané nimi v správnom konaní, ako aj ďalšie rozhodnutia, ktoré zakladajú, menia alebo zrušujú oprávnenia a povinnosti fyzických alebo právnických osôb alebo ktorými môžu byť práva, právom chránené záujmy alebo povinnosti fyzických osôb alebo právnických osôb priamo dotknuté. Postupom správneho orgánu sa rozumie aj jeho nečinnosť. Podľa § 247 ods. 1 O.s.p. podľa ustanovení tejto hlavy (druhá hlava piatej časti O.s.p.) sa postupuje v prípadoch, v ktorých fyzická alebo právnická osoba tvrdí, že bola na svojich právach ukrátená rozhodnutím a postupom správneho orgánu, a žiada, aby súd preskúmal zákonnosť tohto rozhodnutia a postupu. Podľa § 250d ods. 2 O.s.p., ak predseda senátu zistí, že súd nie je vecne alebo miestne príslušný, postúpi vec uznesením príslušnému súdu. Z citovaného ustanovenia vyplýva, že vec sa musí postúpiť vecne a miestne príslušnému súdu uznesením. V danom prípade teda nemožno postúpiť vec bez vydania rozhodnutia, pretože vo veciach správneho súdnictva sa aplikuje ustanovenie § 250d ods. 2 O.s.p. Krajský súd však v danom prípade považuje záver Okresného súdu Vranov nad Topľou, že žalobkyňa žiada o preskúmanie rozhodnutí správnych orgánov podľa osobitnej časti O.s.p. upravujúcej správne súdnictvo za nesprávny. Z podaného návrhu vyplýva, že sa ním žalobkyňa domáha uloženia povinnosti podľa § 80 písm. b) O.s.p., t. j. ide o návrh podaný podľa všeobecných ustanovení O.s.p., kedy sú na konanie v prvom stupni zásadne príslušné okresné súdy (§ 9 ods. 1 O.s.p.). Ak mal okresný súd pochybnosti o náležitostiach podania, bolo jeho zákonnou povinnosťou vyzvať žalobkyňu na odstránenie vád podania a až po náležitom zistení, že v danej veci sú splnené podmienky pre súdny prieskum rozhodnutia podľa piatej časti O.s.p. upravujúcej správne súdnictvo a po ustálení záveru, že na konanie je z tohto dôvodu vecne a miestne príslušný Krajský súd v Prešove, mal mu uznesením vec postúpiť. Vzhľadom na uvedené skutočnosti súd rozhodol tak, ako je uvedené vo výrokovej časti tohto uznesenia a vec vracia Okresnému súdu Vranov nad Topľou na rozhodnutie podľa zákonnej úpravy. Poučenie: Proti tomuto uzneseniu odvolanie nie je prípustné.

